**Súťaž Originál vs. fejk**

**Podmienky účasti**

Do súťaže sa môžu prihlásiť žiaci základných škôl a nematuritných ročníkov stredných škôl. Súťaž je určená pre **jednotlivcov** alebo **kolektívy v počte maximálne 4 žiakov.** Ich úlohou je navrhnúť a vytvoriť **súťažnú prácu** na zadanú tému.

Súťažiaci sa do súťaže môže zapojiť len s jednou súťažnou prácou zaslaním  **prihlášky a práce v termíne od 15. marca do 11. apríla 2022** (*prihláška*)

Súťažiaci sú rozdelení do dvoch kategórií:

* kategória základné školy
* kategória stredné školy (nematuritné ročníky)

Súťažné práce bude hodnotiť odborná porota.

###### Téma, forma a rozsah súťažnej práce

Súťažiaci vytvorí vlastnú súťažnú prácu na jednu z nasledujúcich tém:

* Duševné vlastníctvo je všade okolo nás.
* Originálnosť je večná.
* Originál je len jeden, napodobenín je mnoho.
* Keď firma zanikne, nápad (myšlienka) zostane.

Súťažiaci si pri tvorbe zvolia niektorú z uvedených foriem:

* báseň
* príbeh, komiks
* kresba, obraz
* videonahrávka/krátky film/dokument
* grafika v PC
* plagát/leták/kampaň
* hudobné dielo s textom
* prieskum/anketa medzi spolužiakmi s vyhodnotením

Súťažné práce môžu byť zhotovené ľubovoľnou technikou, prípadne kombináciou techník a foriem.

**Pravidlá súťaže**

* Počet zapojených žiakov z jednej školy a triedy je neobmedzený.
* Elektronickú prihlášku do súťaže spolu so súťažnou prácou je potrebné vyplniť a odoslať **najneskôr do 11. apríla 2022.**
* Súťažné práce je možné posielať spolu s prihláškou elektronicky na [infocentrum@indprop.gov.sk](file:///C%3A%5CUsers%5Chalasova%5CAppData%5CLocal%5CTemp%5C26%5CnotesA3C27B%5Cinfocentrum%40indprop.gov.sk), ak ide o súťažnú prácu v elektronickej forme. Ostatné (fyzické) súťažné práce zasielajte prostredníctvom pošty na adresu: **Úrad priemyselného vlastníctva SR, Švermova 43, 974 04 Banská Bystrica 4**. Obálku označte heslom SÚŤAŽ. Pri posielaní poštou rozhoduje dátum odoslania na poštovej pečiatke.
* Súťažná práca je odoslaná súčasne s prihláškou ako jej príloha.
* Súťažná práca je vlastnou tvorbou (vlastným riešením zadanej témy) súťažiaceho, ktorý sa do súťaže prihlásil.
* **Nie je dovolené kopírovať iné riešenia alebo nápady iných osôb, organizácií a tretích strán.**
* Ak súťažiaci v súťažnej práci cituje tretie osoby alebo čerpá údaje z publikácií iných autorov, či použije obrázky, videonahrávky alebo iné záznamy, musí postupovať v súlade s autorským zákonom (uviesť zdroj/bibliografický záznam).
* Súťažiaci sa zaväzujú, že práca, ktorú prihlásili do súťaže, **nie je publikovaná**, je ich vlastná a nie je prevzatá od tretej strany.
* Organizátor súťaže a členovia odbornej poroty
	+ budú pri posudzovaní súťažných prác postupovať s náležitou odbornou starostlivosťou, profesionálnym prístupom a hodnotiť ich budú zodpovedne a nestranne,
	+ budú získané informácie využívať len na účely posúdenia a hodnotenia súťažných prác.
* Súťažné práce hodnotí odborná porota zložená najmenej zo štyroch členov.
* Porota má právo v rámci vyhodnotenia súťaže nevyhlásiť 1., 2. alebo 3. miesto.
* Porota si vyhradzuje právo nezaradiť do súťaže práce nespĺňajúce súťažné podmienky alebo neudeliť niektorú z cien.
* Ocenení žiaci budú kontaktovaní e-mailom alebo telefonicky (podľa kontaktov uvedených v prihláške). Diplomy a vecné ceny im budú odovzdané osobne na vyhlásení víťazov súťaže alebo v prípade neprítomnosti zaslané poštou.
* Slávnostné vyhlásenie víťazov súťaže spojené s odovzdávaním cien sa uskutoční **26. 4. 2022 o 13:30 h v historickej Radnici Banskej Bystrice**. Súčasťou slávnostného vyhlásenia výsledkov bude aj výstava súťažných diel žiakov.
* **Výsledková listina a prezentácia najlepších prác budú zverejnené** na Facebooku a webovej stránke ÚPV SR ([www.indprop.gov.sk](http://www.indprop.gov.sk/)).
* Organizátor súťaže si v prípade potreby vyhradzuje právo na zmeny v časovom pláne i v systéme hodnotenia v ktorejkoľvek fáze priebehu súťaže, ak si to bude aktuálna situácia vyžadovať vzhľadom na bezproblémový priebeh súťaže, zachovanie zdravia a bezpečnosti účastníkov, členov poroty aj organizačného tímu súťaže.
* Súťažné práce sa po ukončení výstavy v historickej Radnici Banskej Bystrice so súhlasom autora budú môcť použiť ako súčasť stálej expozície v ÚPV SR alebo pri ďalších aktivitách projektu Autentické mesto.

**Hodnotiace kritériá**

* Súťažné práce budú odbornou porotou hodnotené podľa štyroch kritérií. Súťažiaci môže dosiahnuť maximálne 100 %.
* **Hodnotiacimi kritériami prác** sú :
1. **Spracovanie obsahu témy** – hodnotené bude spracovanie témy z hľadiska miery zvládnutia poňatia obsahu – tvorí 30 % hodnotenia
2. **Porozumenie posolstvu ochrany duševného vlastníctva** a hlavnej myšlienke súťaže – tvorí 30 % hodnotenia
3. **Kreativita a originalita diela** – súťažné dielo bude posudzované aj z hľadiska kreativity. Dielo by malo byť originálne a malo by ponúknuť iný pohľad na zadanú tému, ako je pohľad všeobecne zaužívaný – tvorí 30 % hodnotenia
4. **Úroveň prevedenia a stvárnenia** – tvorí 10 % hodnotenia

Bližšie informácie o súťaži: +421/48/4300 131, 048/4300 111, [adriana.mesiarikova@indprop.gov.sk](file:///C%3A%5CUsers%5Chalasova%5CAppData%5CLocal%5CTemp%5C26%5CnotesA3C27B%5Cadriana.mesiarikova%40indprop.gov.sk)